ከ5 ዓመት በፊት በተካሄደው ምክር ቤታዊ ምርጫ ድምፁን የሰጠው መምረጥ ከሚችለው 43 በመቶው መሆኑ ተነግሯል። ዛሬ ድምጽ የሰጠው ህዝብ ምን ያህል እንደሆነ እስካሁን አልታወቀም። አንድ መምህር ለአንድ የአልጀሪያ ጋዜጣ በሰጡት ቃለ መጠይቅ የምክር ቤት መቀመጫዎች ይገዛሉ፤ ይሸጣሉ ብለዋል። ለዚህ ደግሞ በቅርቡ የታሰሩት የገዥው የብሔራዊ ነፃነት ግንባር ዋና ፀሐፊ የተገኘባቸውን የመራጮች ስም ዝርዝር የያዘ ወረቀት እና ጠቀም ያለ ገንዘብ እንደ አንድ ማስረጃ ይቀርባል። ብዙ አልጀርያውያን በተለይም ወጣቶች ባለሥልጣናት ሥልጣናቸውን ማዳበር እንጂ የህዝቡን ችግር ለማስወገድ ይሰራሉ ብለው አያስቡም። ምንም እንኳን የአልጀሪያ መንግሥት ከዛሬ 6 ዓመት በፊት በተካሄደው የአረቡ ዓለም ህዝባዊ አመጽ ማህበራዊ ጥቅማ ጥቅሞችን ከፍ ለማድረግ ቃል ቢገባም አሁን ዝቅ ለማድረግ ተገዷል። ይህ ደግሞ በአንዳንድ ቦታዎች አመጽ እያስነሳ ነው። በሌላ በኩል መንግሥት ከዚህ ቀደም ከ150 ሺህ በላይ ሰዎችን ህይወት የጠፋበትን ኢስላሚክ ሳልቬሽን ፍሮንት ከተባለው አክራሪ የፖለቲካ ፓርቲን ሲካሂድ የቆየውን ትግል ግን አሸንፏል። ይሁን እና ሀገሪቱ ተረጋግታ እንድትቀጥል ተቋማቷ ብዙ መሥራት ይጠበቅባቸዋል ።
